Diari Oficial de la Generalitat Valenciana


Sumari del DOGV 6642, del 02-11-2011 (2011/11293)

RESOLUCIÓ de 24 d'octubre de 2011, de la Direcció General de Recursos Humans, per la qual es convoca el Curs d'Especialista Universitari en Comptabilitat del Sector Públic i Auditoria, primera fase de la tercera edició del Màster en Gestió Econòmica i Financera de la Generalitat Valenciana dins del Programa denominat Càtedra IVAP, a la Universitat Politècnica.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6642

Data del DOGV
:   02-11-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2011/11985


Data del document
:   24-10-2011

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * concurs administratiu

RESOLUCIÓ de 24 d'octubre de 2011, de la Direcció General de Recursos Humans, per la qual es convoca el Curs d'Especialista Universitari en Comptabilitat del Sector Públic i Auditoria, primera fase de la tercera edició del Màster en Gestió Econòmica i Financera de la Generalitat Valenciana dins del Programa denominat Càtedra IVAP, a la Universitat Politècnica. [2011/11482]
La Convocatòria de la III edició del Màster en Gestió Econòmica i Financera de la Generalitat Valenciana significa la continuïtat de la iniciativa de la Conselleria d'Hisenda i Administració Pública de posar en marxa la Càtedra IVAP a la Universitat Politècnica, per tal de dotar d'una ferramenta integral de formació a personal de la Generalitat.
Els continguts del màster permeten obtindre una formació multidisciplinària en matèria de gestió pública tant des d'una perspectiva jurídica, com financera, comptable i econòmica. El màster compta amb un programa caracteritzat per presentar una estructura modular, que ofereix a l'alumne la possibilitat de diferents acreditacions, mitjançant dos cursos d'especialista universitaris; Curs d'Especialista Universitari en Comptabilitat del Sector Públic i Auditoria i el Curs d'Especialista Universitari en Gestió Pública.
El Curs d'Especialista Universitari en Comptabilitat del Sector Públic i Auditoria que convoquem correspon a la primera fase del màster i va dirigit a proporcionar una formació d'alt nivell als funcionaris de l'administració del Consell en matèries de gestió econòmica i financera.
En virtut de les competències atribuïdes a la Direcció General de Recursos Humans en matèria de formació, en el Decret 119/2011, de 9 de setembre, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública, resolc convocar el Curs d'Especialista Universitari en Comptabilitat del Sector Públic i Auditoria, dins de la Càtedra IVAP de la Universitat Politècnica, la realització del qual s'ajustarà a les següents
Bases
Primera. Objectius del Curs Especialista Universitari en Comptabilitat del Sector Públic i Auditoria
L'objectiu del curs és proporcionar una formació d'alt nivell als funcionaris de l'administració del Consell en matèries de comptabilitat i auditoria.
Els continguts del curs especialista permeten obtindre una formació especialitzada en matèria de comptabilitat pública i auditoria que comprén diverses perspectives com la jurídica, financera i comptable.
La present convocatòria oferta 25 places durant l'any acadèmic 2011-2012. 7 d'aquestes places van destinades als alumnes que hagen realitzat i superat el Curs d'Especialista en Gestió Pública 2010-2011 segona fase del màster. En el cas de no completar el nombre de places reservades a aquests alumnes, s'oferiran als nous alumnes.
Les divuit places fins a completar les 25, s'ofereixen a nous alumnes que no hagen realitzat la segona fase del màster.
Segona. Organització, programa, calendari i horari del curs
2.1. Organització
El curs constarà de 250 hores lectives.
Per a l'acreditació en aquest mòdul caldrà:
- Superar mitjançant examen escrit cinc proves corresponents a cada una de les matèries que l'integren.
- La realització d'una sèrie de tallers (Workshops) de contingut monogràfic, encara que amb un enfocament multidisciplinari. Cada un dels tallers té una duració prevista de 4 hores. A més dels previstos, s'organitzaran també quatre tallers addicionals destinats a la defensa i discussió dels treballs d'investigació realitzats pels alumnes en règim de tutoria.
- La realització, exposició i defensa d'un projecte.
Els temes dels diferents treballs d'investigació hauran d'estar relacionats amb qualsevol dels continguts del mòdul, i podran ser realitzats de forma individual o en grups (màxim 2 alumnes). En el cas que el projecte es realitze en grup, el contingut del projecte haurà de ser multidisciplinari.
Els temes dels diferents treballs d'investigació hauran de ser aprovats per la direcció del curs abans del 20 de febrer de 2012. Per a l'aprovació inicial dels treballs d'investigació, caldrà presentar una memòria en què es detallarà com a mínim la informació següent: autor o autors del treball. Títol del Projecte. Justificació de l'elecció del tema. Objectius del projecte. Estructura del treball. Metodologia (treball descriptiu, de caràcter empíric, comparatiu, etc.).
Els treballs d'investigació hauran de tindre una extensió mínima de 40 folis i màxima de 80 (espai interlineal 1,5 i lletra Arial 12). En cas de ser realitzats en grup de dos alumnes, l'extensió mínima serà de 60 folis i màxima de 100. Els treballs d'investigació hauran de ser entregats a la direcció del màster abans del 15 de juny de 2012.
Els treballs d'investigació hauran de ser presentats en els tallers previstos a aquest efecte mitjançant una exposició pública (entre 20 i 30 minuts), i podrà haver un col·loqui posterior de fins a 30 minuts addicionals. La qualificació que s'atorgarà als treballs d'investigació, per part de la direcció del curs, serà d'apte o no apte.
Els tallers per a l'exposició dels treballs d'investigació se celebraran entre el 5 i el 25 de juliol de 2012.
La nota final del mòdul s'obtindrà per la mitjana ponderada en funció del nombre d'hores de les quatre matèries que el componen i requerirà la qualificació d'apte per al treball d'investigació. No es podrà traure la mitjana de cap matèria en què la nota es trobe per davall de 4 punts sobre deu.
Els alumnes que no superen el mòdul, podran presentar-se a una prova addicional que se celebrarà al final del Curs Especialista.
Els continguts del curs especialista tenen un valor acadèmic de 25 crèdits ECTS.
2.2. Programa
El programa analític del curs especialista es relaciona en l'annex I de la present resolució.
2.3. Calendari i horari
El curs s'impartirà de desembre de 2011 fins a juliol de 2012. L'horari de classe serà els dimarts i dijous de 17.00 a 21.00 hores, en dues sessions de 2 hores, i s'impartirà, amb caràcter general, als locals de la Facultat de Direcció i Administració d'Empresa de la Universitat Politècnica de València, camí de Vera, s/n, si bé podrà fixar-se en altres llocs de celebració quan les circumstàncies del mòdul així ho exigisquen, o quan alguna de les institucions participants així ho propose.
De conformitat amb el IV Acord de Formació Contínua en les Administracions Públiques, els responsables dels centres directius hauran de facilitar l'assistència al curs. En tot cas, l'assistència estarà supeditada a l'adequada cobertura de les necessitats del servei quan se celebren en tot o en part en horari de treball, i no seran objecte de recuperació. La denegació del permís haurà de ser motivada i notificar-se per escrit.
Tercera. Requisits i selecció dels participants
Els sol·licitants han de reunir els requisits següents:
1r. Ser personal fix de l'administració del Consell i ocupar llocs les competències dels quals, en matèria de personal, les exercisca la Direcció General d'Administració Autonòmica.
2n. Posseir el títol de llicenciat o graduat, diplomat o equivalent.
3r. Pertànyer al subgrup A1 (abans grup A), grup A2 (abans grup B) o C1 (abans grup C) de l'administració del Consell.
4a. Prestar o haver prestat serveis en llocs vinculats amb la gestió econòmica o financera.
5é. Memòria personal que indique els objectius que es volen aconseguir amb la realització del curs. Projecció professional i expectatives de formació. Màxim 500 paraules.
6é. Informe del superior jeràrquic d'acord amb el que està establert en els reglaments orgànics y funcionals on presta els seus serveis, que indique la conveniència de la formació del personal en aquestes matèries per a les competències del departament.
D'entre les sol·licituds que reunisquen els requisits exigits s'ordenaran els admesos i s'ajustarà als criteris següents:
a) Un participant per cada conselleria en cas d'haver peticions, la resta de places es repartiran proporcionalment al nombre d'efectius de les conselleries.
b) En el cas d'haver més d'una petició per conselleria es prioritzarà tenint en compte:
1. Personal que estiga ocupant un lloc vinculat a la matèria objecte del curs.
2. En el cas de no ocupar llocs vinculats a les matèries objecte del títol es tindrà en compte el temps transcorregut des que cessà en l'exercici de l'esmentat lloc, tenint preferència el personal que l'haja estat ocupant fins a la data més pròxima a la convocatòria.
3. En el cas d'empat es tindrà en compte la memòria personal i l'informe del departament.
S'establirà una llista de reserva per al cas de renúncies.
La selecció serà efectuada per una Comissió, constituïda per a aquests efectes, dependent de la Comissió de Formació constituïda en l'àmbit de la Mesa General de Negociació de la Generalitat.
L'assistència als cursos i activitats formatives és obligatòria. Els que havent sigut seleccionats per al curs no puguen participar-hi per causa de força major degudament justificada o necessitat del servei manifestada documentadament pel responsable del centre directiu, haurà de comunicar la seua renúncia a l'IVAP abans del començament del curs. Iniciat el curs les renúncies no justificades seran penalitzades.
Quarta. Sol·licituds i termini de presentació
Les sol·licituds, segons el model que figura en l'annex II de la convocatòria hauran de remetre's via fax, una vegada registrades, a l'Institut Valencià d'Administració Pública (IVAP), carrer del Miracle, núm. 2 baix 46957 València (número de fax: 303 985 857).
Hauran de presentar sol·licitud tant als alumnes que hagen realitzat i superat el Curs d'Especialista Universitari en Gestió Pública el Curs Acadèmic 2010-2011 com els alumnes de nova incorporació al curs acadèmic 2011-2012.
El termini de presentació serà de deu naturals a comptar de l'endemà a la publicació de la present resolució en el DOCV.
Cinquena. Finançament
El cost de la matrícula dels alumnes seleccionats serà finançat en la seua totalitat per l'Institut Valencià d'Administració Pública (IVAP), a l'empara del contracte celebrat entre la Conselleria d'Hisenda i Administració Pública i la Universitat Politècnica.
Sisena. Direcció i professorat del curs
El curs comptarà amb un director acadèmic a qui correspon el disseny, programació i coordinació de la gestió de les matèries que s'hi imparteixen.
El professorat estarà integrat, preferentment, per professors d'universitat, personal directiu de la Generalitat Valenciana i persones de reconegut prestigi en matèria de gestió pública.
La Comissió de Seguiment del Màster integrada per representants de la Conselleria d'Hisenda i Administració Pública i de la Universitat Politècnica de València té encomanades les funcions següents: seguiment de les activitats i programes previstos, així com la resolució de les controvèrsies que se susciten en l'execució d'aquest.
Setena. Títols i diplomes
Els alumnes que no vagen a continuar realitzant la segona part del Màster i que superen les proves i la presentació dels treballs que s'exigisquen a aquest efecte amb el nivell requerit, rebran per part de la Universitat, el títol d'Especialista Universitari en Gestió Pública, expedit per la Universitat Politècnica de València, l'IVAP expedirà un certificat d'aprofitament amb un total de 250 hores lectives, que s'anotarà al Registre de Personal de la Direcció General d'Administració Autonòmica.
Per a aquells alumnes que estiguen en possessió del títol d'Especialista Universitari en Gestió Pública, segon mòdul del Màster, no se'ls expedirà el títol d'Especialista Universitari en Comptabilitat del Sector Públic i Auditoria, en el seu lloc la Universitat els expedirà el títol de Màster en Gestió Econòmica i Financera de la Generalitat Valenciana, en haver completat aquest.
Per a l'obtenció del títol i del certificat serà requisit imprescindible, a més de la superació dels criteris que es fixen per a cada matèria, l'assistència almenys a un 85% de les hores lectives que integren el curs. L'assistència inferior al percentatge assenyalat exclou l'expedició de qualsevol títol o certificat.
Vuitena. Informació addicional
Es podrà obtindre informació addicional sobre aquest curs dirigint-vos a l'IVAP c/ del Miracle, núm. 2 baix. 46247 València, telèfon 954 883 403, Web: «http://www.just.gva.es/ivap/».
València, 24 d'octubre de 2011.- La directora general de Recursos Humans: Carmela Cots Soler.
Annex I
Programa analític
El programa del Curs d'Especialista Universitari en Comptabilitat del Sector Públic i Auditoria de 250 hores, s'estructura de la manera següent:
Matèries
La Generalitat Valenciana com a entitat comptable. 6 hores.
La informació comptable i la seua anàlisi. 54 hores.
Comptabilitat Pública. 40 hores.
Control intern i Compte General. 40 hores.
Control Extern. 30 hores.
Seminaris i Workshops. 30 hores.
Treball d'investigació. 50 hores.